BRATISLAVA. Vláda po dvoch rokoch o rómskej problematike viac rozpráva ako napĺňa sľuby obsiahnuté v jej programovom vyhlásení. Konštatuje to Inštitút rómskej verejnej politiky v správe k polčasu vládnutia terajšieho kabinetu.
"Neskrývame sklamanie, ako vláda pristupuje k rómskej problematike," povedal dnes na tlačovej besede v Bratislave editor správy Stanislav Daniel. Podľa jeho slov vláda nerobí cielenú politiku pre vylúčené rómske komunity, činy kabinetu sú skôr v deklaratívnej rovine. Neviditeľným zostáva Úrad splnomocnenkyne vlády pre rómske komunity, vláda si podľa Daniela zároveň zamieňa etnické kategórie so sociálnymi.
Situácia rómskych komunít sa za dva roky zásadne nezlepšila, kabinet veľakrát postupuje živelne, a preto neúspešne, poznamenal.
Inštitút rómskej verejnej politiky s Nadáciou Milana Šimečku hodnotí v správe oblasti sociálnej inklúzie, bývania, zdravotníctva, vzdelávania i inštitúcií. "Musíme však konštatovať, že vo väčšine nich sa realizovalo veľmi málo konkrétnych opatrení a len niekoľko zo stanovených cieľov sa splnilo," uviedol Daniel.
Od vicepremiéra pre vedomostnú spoločnosť, európske záležitosti, ľudské práva a menšiny Dušana Čaploviča očakáva člen pracovného tímu Peter Pollák väčšiu aktivitu pri pripomienkovaní strategických dokumentov. Podpredseda vlády by mal podľa neho zároveň viac tlačiť na jednotlivé rezorty, aby napĺňali programové vyhlásenie vlády v oblasti integrácie rómskej komunity. Kabinet by rovnako mal viac diskutovať s občianskou odbornou verejnosťou, o čo zatiaľ nemá záujem, naznačuje Pollák s tým, že exekutíve niekedy chýba potrebná odbornosť pri hľadaní riešení.
Samotné programové vyhlásenie vlády hodnotia predstavitelia rómskej komunity pozitívne, vláda by však k jeho napĺňaniu mala pristupovať iniciatívnejšie.